

LĒMUMS

Ādažos, Ādažu novadā

2025. gada 28. augustā **Nr.** **330**

**Par ceļa servitūta nodibināšanu pašvaldības īpašumā “Āņu krastmala”, Āņi**

Ādažu novada pašvaldības dome izskatīja Vārds Uzvārds (turpmāk – Iesniedzējs) 04.07.2025. iesniegumu (pašvaldības reģ. Nr. ĀNP/1-11-1/25/4090) ar lūgumu nodibināt ceļa servitūtu no Katleru ielas caur pašvaldībai piederošo zemi (kadastra Nr. 8044 012 0234), lai piekļūtu Iesniedzēja īpašuma ar nosaukumu “Līvas” un adresi: Katleru iela 17, Āņi, Ādažu pag., Ādažu nov. (kadastra Nr. 8044 012 0065), zemesgabalam ar kadastra apzīmējumu 8044 012 0221 (turpmāk – īpašums Katleru iela 17).

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Īpašuma tiesība uz “Āņu krastmala” zemes vienību 1626 m2 platībā nostiprināta pašvaldībai 22.04.2020. Rīgas rajona tiesas Ādažu pagasta zemesgrāmatas nodalījumā Nr. 100000599726. Zemes vienībai ir piekļuve, izmantojot pašvaldības nekustamā īpašuma publiskās lietošanas transporta infrastruktūras objektu – “Katleru iela”, Āņi, Ādažu pag., Ādažu nov.
2. Zemes pārvaldības likuma 7. panta pirmā daļa nosaka, ka visiem jaunveidojamiem zemes gabaliem (izņemot starpgabalus) nodrošina piekļuvi no pašvaldības ceļa vai ielas, vai piekļuvi no valsts autoceļa atbilstoši normatīvajiem aktiem par ceļu pievienošanu valsts autoceļiem. Ja tas nav iespējams, piekļuvi nodrošina pa servitūta ceļu vai pa projektētu servitūta ceļu pēc servitūta nodibināšanas.
3. Likuma “Par autoceļiem” 6.1 panta pirmā daļa nosaka, ka, ja kāda īpašnieka zemes gabalu, kas iegūts sakarā ar īpašuma tiesību atjaunošanu vai zemes privatizāciju, pievedceļš nesavieno ar valsts vai pašvaldības ceļu, šādam īpašniekam ir servitūta tiesības lietot braukšanai citos zemes gabalos esošos ceļus vai ierīkot tos no jauna.
4. Lai no Katleru ielas nodrošinātu piekļuvi līdz īpašuma Katleru iela 17 zemes vienībai ar kadastra apzīmējumu 8044 012 0221, nepieciešams Civillikumā noteiktajā kārtībā ar līgumu nodibināt ceļa servitūtu pašvaldības īpašumā “Āņu krastmala” (turpmāk arī – Kalpojošais īpašums) par labu īpašumam Katleru iela 17 (turpmāk arī – Valdošais īpašums).
5. Grafiskajā pielikumā attēlotais projektētais ceļa servitūts nodrošinātu piekļuvi no pašvaldības nekustamā īpašuma ar nosaukumu “Āņu ceļš” (Katleru iela) caur Kalpojošā īpašuma zemes vienību ar kadastra apzīmējumu 8044 012 0234 līdz Iesniedzēja īpašuma Katleru iela 17 (Valdošais īpašums) zemes vienībai ar kadastra apzīmējumu 8044 012 0221.
6. Iesniedzēja īpašuma tiesība uz Valdošo īpašumu, kadastra Nr. 8044 012 0065, kas sastāv no zemes vienībām ar kadastra apzīmējumiem 8044 012 0065, 8044 012 0221 un 8044 012 0226 nostiprināta Rīgas rajona tiesas Ādažu pagasta zemesgrāmatas nodalījumā Nr. 459.
7. Civillikums nosaka:
   1. 1156. panta 3. punkts - ar ceļa servitūtu var piešķirt tiesību uz braucamo ceļu;
   2. 1231. pants - servitūtus cita starpā nodibina ar līgumu;
   3. 1232. pants - tikai īpašnieks ar līgumu var iegūt nekustamam īpašumam par labu servitūtu vai arī viņu ar to apgrūtināt;
   4. 1235. pants - no servitūta izrietošā lietu tiesība ir nodibināta un spēkā abām pusēm, t.i. valdošā un kalpojošā nekustamā īpašuma īpašniekiem, tikai pēc servitūta ierakstīšanas zemesgrāmatās; līdz tam laikam viņu starpā pastāv vienīgi personiska saistība, kuras ierakstīšanu zemesgrāmatās var tomēr prasīt katra puse, ja vien izpildīti visi citi servitūtam nepieciešamie noteikumi.

Pamatojoties uz Pašvaldību likuma 10. panta pirmās daļas 16. punktu, 73. panta pirmo daļu, Zemes pārvaldības likuma 7. panta pirmo daļu, likuma “Par autoceļiem” 6.1 panta pirmo daļu, Civillikuma 1156. panta 3. punktu, 1231., 1232. un 1235. pantu, kā arī domes Attīstības komitejas 13.08.2025. atzinumu, Ādažu novada pašvaldības dome

**NOLEMJ:**

1. Slēgt līgumu ar nekustamā īpašuma ar nosaukumu “Līvas” un adresi: Katleru iela 17, Āņi, Ādažu pag., Ādažu nov. (kad. Nr. 8044 012 0065), īpašnieku Vārds Uzvārds, personas kods, par ceļa servitūta – tiesība uz braucamo ceļu, nodibināšanu Ādažu novada pašvaldības nekustamajā īpašumā “Āņu krastmala”, Āņi, Ādažu pag., Ādažu nov. (kad. Nr. 8044 012 0234), uz nenoteiktu laiku par labu Vārds Uzvārds nekustamajam īpašumam saskaņā ar grafisko pielikumu ceļa servitūta līgumam (pielikumā).
2. Noteikt ceļa servitūtu raksturojošus lielumus: ceļa platums 4,5 m, ceļa garums pa asi 40 m, zemes platība, uz kuru nodibināma servitūta tiesība, 180 m2.
3. Pašvaldības Centrālās pārvaldes Juridiskajai un iepirkumu nodaļai līdz 2025. gada 29. septembrim sagatavot parakstīšanai ceļa servitūta līguma projektu.
4. Pilnvarot pašvaldības domes priekšsēdētāju parakstīt 1. punktā noteikto līgumu.
5. Visus ar servitūta reģistrēšanu Rīgas rajona tiesā (zemesgrāmatā) saistītos izdevumus apmaksā Valdošā īpašuma īpašnieks.
6. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU